Esta vesprada tindrà lloc una concentració de Pobresa Zero en la plaça Antiga Moreria de Sagunt
20 d’octubre 2017

​![](/media/zrjkbgtf/64pobresazero_cuerpo.jpg)  
  

Esta vesprada, a partir de les 19.30 hores, tindrà lloc una concentració en la plaça Antiga Moreria de Sagunt, en la qual participaran associacions com Comerç Just i Cáritas, per exigir mesures concretes i efectives contra la pobresa i la desigualtat. Esta iniciativa compta amb la col·laboració de la regidoria de Cooperació de l'Ajuntament de Sagunt, en el marc del projecte “Sagunt, ciutat pel Comerç Just-II”. En este acte reivindicatiu es donarà lectura al manifest d'enguany, i també participaran els productors de la cooperativa de Comerç Just Conacado de República Dominicana que estan de visita estes setmanes dins del projecte “Cacau Morvedre: Morvedre més Just”.

  
Des de La Tenda de Tot el Món fan una crida a la ciutadania i a les entitats comarcals per  participar. A més, demà dissabte, 21 d'octubre, serà la manifestació de Pobresa Zero a València. “Mou-te contra la desigualtat obscena” és el lema que se sentirà en l'esdeveniment. La convocatòria de la Coordinadora Valenciana d’ONGD i la plataforma valenciana Pobresa Zero, de les quals forma part l’ONGD La Tenda de Tot el Món, és a les 18.00 h des de la plaça Alfons el Magnànim.  
  
Tal com expliquen des de la Tenda de Tot el Món, en els últims anys s'ha registrat un creixement econòmic sense precedents, però també un major augment de les desigualtats. Les 8 persones més riques del món posseïxen la mateixa riquesa que la meitat més pobra de la humanitat, i la FAO acaba d'anunciar que la fam en el món creix per primera vegada en 14 anys i afecta a 815 milions de persones. El planeta està greument amenaçat per la sobreexplotació dels recursos naturals i la contaminació irresponsable. I també ha augmentat el drama de les migracions forçoses, amb més de 60 milions de persones afectades.  
  
Per tot açò, amb les activitats previstes es pretén denunciar estes situacions que qualifiquen com a intolerables, immorals, inhumanes, indignes i una desigualtat obscena. “**Exigim i proposem compromisos reals amb polítiques de protecció i inclusió social, en cooperació amb el desenvolupament i en justícia social**”, recalquen des de la Tenda de Tot el Món.  

*   [](http://www.facebook.com/sharer.php?u=https://aytosagunto.es/va/actualitat/esta-vesprada-tindra-lloc-una-concentracio-de-pobresa-zero-en-la-placa-antiga-moreria-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/esta-vesprada-tindra-lloc-una-concentracio-de-pobresa-zero-en-la-placa-antiga-moreria-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/esta-vesprada-tindra-lloc-una-concentracio-de-pobresa-zero-en-la-placa-antiga-moreria-de-sagunt/ "Linked In")
*   [](mailto:?body=https://aytosagunto.es/va/actualitat/esta-vesprada-tindra-lloc-una-concentracio-de-pobresa-zero-en-la-placa-antiga-moreria-de-sagunt/)